En aquest text s'han introduït les correccions d'errada publicades en el DOGC.
La Llei 31/2002, de 30 de desembre, de mesures fiscals i administratives, va crear l'Agència Catalana de Cooperació al Desenvolupament (Secció Cinquena, articles 50 i següents).
La seva Disposició Final segona estableix que els Estatuts de l'Agència han de ser aprovats per Decret del Govern, amb la deliberació i dictamen previs dels òrgans consultius establerts per la Llei 26/2001, de 31 de desembre, de cooperació al desenvolupament i regulats per Decret 105/2003, de 15 d'abril.
Vist el dictamen del Consell de Cooperació al Desenvolupament, a proposta del conseller en cap i d'acord amb el Govern,
Aprovar els Estatuts de l'Agència Catalana de Cooperació al Desenvolupament que figuren en l'annex d'aquest Decret.
S'autoritza el conseller d'Economia i Finances a realitzar les modificacions pressupostàries necessàries per tal de dotar de recursos econòmics l'Agencia Catalana de Cooperació al Desenvolupament d'acord amb el que s'estableix a l'article 55 de la Llei 31/2002, de 30 de desembre, de mesures fiscals i administratives.
Denominació, adscripció i finalitat
1.1 L'Agència Catalana de Cooperació al Desenvolupament és una entitat de dret públic de la Generalitat creada per les disposicions de la Secció Cinquena de la Llei 31/2002, de 30 de desembre, que gaudeix de personalitat jurídica pròpia i que ajusta la seva activitat al dret privat i a les normes de la Llei 31/2002, de 30 de desembre.
1.2 Aquesta entitat es regirà pel que disposen aquests Estatuts, per la seva Llei de creació (Secció Cinquena i disposicions addicional cinquena i final segona), pel Decret legislatiu 2/2002, de 24 de desembre, pel qual s'aprova el Text refós de la Llei 4/1985, de 29 de març, de l'Estatut de l'Empresa Pública Catalana, i per la resta de l'ordenament jurídic que li sigui aplicable.
1.3 De conformitat amb el que disposa l'article 50.3 de la Llei 31/2002, de 30 de desembre, l'Agència resta adscrita al departament de la Generalitat que tingui atribuïdes les competències en matèria de relacions exteriors, mitjançant la unitat directiva d'aquest departament que és responsable d'aquestes competències i que té per funció l'establiment de les directrius i la planificació de la política catalana de cooperació al desenvolupament.
1.4 L'Agència Catalana de Cooperació al Desenvolupament té per objecte executar i gestionar la política de cooperació al desenvolupament de la Generalitat, seguint les directrius establertes per l'òrgan competent en matèria de relacions exteriors de l'Administració de la Generalitat i en l'àmbit de les competències d'aquest, i sens perjudici de les actuacions que puguin dur a terme els departaments de la Generalitat en l'àmbit de la cooperació al desenvolupament.
Aquesta vinculació s'instrumenta mitjançant la representació orgànica de l'Administració de la Generalitat en els òrgans de govern de l'Agència d'acord amb aquests estatuts i sens perjudici de les actuacions que els diferents departaments de la Generalitat puguin emprendre en el marc de les seves competències i amb respecte a les directrius estratègiques del Pla Director de Cooperació al Desenvolupament, d'acord amb l'article 20 de la Llei 26/2001, de 31 de desembre, de cooperació al desenvolupament.
Domicili social i àmbit territorial d'actuació
El domicili social de l'Agència es fixa a Barcelona, Via Laietana, 14.
Correspon als Òrgans de Govern del Consell d'Administració acordar el trasllat del domicili dins el territori de Catalunya, així com la creació, supressió o trasllat de delegacions que el desenvolupament de l'activitat de l'Agència faci necessari o convenient.
3.1 De conformitat amb el que disposa l'article 51 de la Llei 31/2002, de 30 de desembre, i en l'àmbit del seu objecte, i sens perjudici de les actuacions que puguin dur a terme els departaments de la Generalitat en l'àmbit de la cooperació al desenvolupament l'Agència té les funcions següents:
a) Executar i gestionar la política de cooperació al desenvolupament, segons les directrius establertes per l'òrgan competent de l'Administració de la Generalitat.
b) Gestionar els recursos econòmics i materials destinats a la cooperació al desenvolupament.
c) Assessorar l'Administració de la Generalitat sobre la planificació de la política catalana de cooperació al desenvolupament.
d) Les que li atribueixin les disposicions vigents.
3.2 En exercici d'aquestes funcions, l'Agència podrà:
a) Efectuar convocatòries públiques per a l'atorgament de subvencions i finançament de projectes de cooperació al desenvolupament.
b) Assessorar i donar suport a entitats públiques i privades que exerceixin activitats en l'àmbit de la cooperació al desenvolupament.
c) Dissenyar i executar projectes i accions de cooperació al desenvolupament, inclòs en l'àmbit de la formació i difusió.
d) Concertar convenis i contractes amb persones públiques i privades i constituir o participar en entitats dotades de personalitat jurídica.
e) Aquelles altres funcions que li encarregui o assigni el Govern de la Generalitat.
Els òrgans de govern de l'Agència Catalana de Cooperació al Desenvolupament s'estructuren en els següents:
a) La Presidència i la Vicepresidència de l'Agència.
La Presidència i la Vicepresidència de l'Agència
5.1 La Presidència de l'Agència l'exerceix la persona titular del departament al qual s'adscriu l'Agència.
És l'òrgan de govern que té la més alta representació de l'Agència i que manté les relacions amb els organismes internacionals i altes instàncies nacionals i internacionals en l'àmbit de la cooperació internacional, sens perjudici de les relacions institucionals que corresponen a altres departaments.
Per a l'exercici de les seves funcions, el President/a està investit de les més àmplies facultats de representació.
A més de les facultats de representació institucional i jurídica de l'Agència, correspon a la Presidència presidir el Consell d'Administració.
5.2 La Vicepresidència de l'Agència l'exerceix la persona titular de la unitat directiva del departament al qual s'adscriu l'Agència i que té atribuïdes les funcions de relacions exteriors.
Li correspon l'exercici de les facultats de suplència de la Presidència en els supòsits de vacant, absència, malaltia o renúncia d'aquest, si escau,
Composició de Consell d'Administració
6.1 El Consell d'Administració és l'òrgan superior de direcció i control de l'Agència Catalana de Cooperació al Desenvolupament i té la composició següent:
a) La Presidència del Consell que l'exerceix la persona que exerceixi la Presidència de l'Agència, el conseller o consellera del departament al qual s'adscriu l'Agència.
b) La Vicepresidència del Consell l'exerceix la persona que exerceixi la Vicepresidència de l'Agència titular de la Secretaria de Relacions Exteriors.
El Vicepresident suplirà el President en els casos de vacant, absència, malaltia o renúncia d'aquest, si escau.
c) Quatre vocals representants dels departaments i organismes de l'Administració de la Generalitat que estiguin representats en la Comissió Interdepartamental de Cooperació al Desenvolupament, a proposta d'aquesta Comissió.
d) Tres vocals, dels quals dos a proposta designats pel Consell de Cooperació al Desenvolupament i un a proposta de la Comissió de Coordinació amb els ens locals, que hauran de ser tots ells membres dels òrgans referits, exclosos els representants dels Departaments i Òrgans de la Generalitat en els esmentats òrgans consultius.
La persona que ostenti la Direcció de l'Agència assistirà com a tal a les sessions del Consell amb veu però sense vot.
Les funcions de secretaria de la Secretaria del Consell són exercides per una persona que estigui al servei de l'Agència, designada pel mateix Consell a proposta de la Presidència i que assisteix a les reunions amb veu però sense vot.
6.2 La Presidència del Consell tindrà les facultats de l'alta direcció de l'entitat en la representació del Consell davant de tota mena de persones i entitats.
Així mateix desenvolupa les següents facultats que per la seva funció li corresponen:
a) Ordenar la convocatòria i presidir les reunions del Consell d'Administració.
b) Fixar l'ordre del dia de les reunions del Consell.
c) Fer complir els acords del Consell d'Administració.
6.3 Els membres del Consell que ho siguin per raó de càrrec són nomenats pel Govern, i en el cas dels vocals, a proposta de les entitats que hi són representades.
Els membres del Consell d'Administració que ho son per raó del càrrec, cessen en la seva representació quan cessen en el càrrec.
6.4 A les reunions del Consell podran assistir, sempre que hagin estat prèvia i expressament convocats i sense dret a vot, persones expertes i representants de l'administració especialitzats, quan així ho requereixi l'assumpte a debatre en l'ordre del dia.
7.1 El Consell d'Administració té les següents funcions:
a) Dirigir i coordinar els recursos econòmics de l'Entitat.
b) Aprovar anualment l'avantprojecte de programa d'actuació, d'inversions i de finançament, la memòria anual i l'avantprojecte de pressupost de l'Agència.
c) Determinar la plantilla de personal i el règim retributiu a proposta de la persona titular de la direcció de l'Agència.
d) Actuar com a òrgan de contractació de l'Agència i determinar la composició de la mesa de contractació o Junta de Contractació quan s'escaigui, en contractacions administratives i privades superiors a 300.000 euros.
Per acord del Consell d'Administració es podrà modificar aquesta quantitat.
e) Gestionar el patrimoni immobiliari propi de l'Agència, amb facultat per fer qualsevol acte o atorgar qualsevol contracte necessari per a aquesta finalitat, en els termes previstos a la llei de creació.
g) Assessorar i preparar informació als òrgans de coordinació i col·laboració de cooperació al desenvolupament previstos a la normativa de la Generalitat.
h) Assessorar la Generalitat sobre l'elaboració dels Plans Directors i els Plans Anuals de Cooperació al Desenvolupament.
i) Autoritzar l'estructura orgànica de l'Agència i acordar-ne la seva modificació a proposta del director/a.
j) Autoritzar la constitució o participació en entitats jurídiques, exercir-ne el dret de vot i nomenar-ne els òrgans de govern si s'escau.
k) Conèixer i autoritzar l'atorgament de convenis amb institucions i administracions públiques a concertar per l'Agència.
l) Aprovar normes de règim intern de funcionament del Consell no previstes en aquest Estatut.
m) Proposar la modificació dels Estatuts i acordar el trasllat de domicili, així com la creació, supressió o trasllat de delegacions.
n) Qualsevol altra funció no atribuïda expressament a un altre òrgan.
Les altres funcions que li assigni la persona titular de la Presidència de l'Agència.
7.2 Les propostes al Consell d'Administració es fan mitjançant la persona titular de la Direcció de l'Agència.
Funcionament del Consell d'Administració
8.1 El Consell d'Administració es reuneix en sessió ordinària almenys un cop al trimestre i també en sessions extraordinàries.
Serà convocat per la Presidència del Consell a iniciativa pròpia, o a petició de la Vicepresidència a judici de la Presidència del Consell o a petició de la meitat dels membres vocals del Consell.
Per motius d'urgència i si tots els membres del Consell d'Administració són presents i expressen la seva conformitat, el Consell es podrà constituir sense que calgui convocatòria prèvia.
8.2 La convocatòria del Consell d'Administració es cursarà amb una antelació mínima de 48 hores i es podrà admetre com a mitjà de convocatòria el correu electrònic.
A la convocatòria s'hi adjuntarà l'ordre del dia dels assumptes a tractar, l'acta de la sessió anterior i es comunicarà si hi haurà persones expertes convidades.
8.3 El Consell d'Administració quedarà vàlidament constituït quan assisteixin a la sessió, presents o representats mitjançant escrit adreçat a la Presidència del Consell, la meitat més un de tots els seus components.
Els membres vocals del Consell d'Administració podran atorgar la seva representació a qualsevol altre membre del Consell, inclòs al president o presidenta, sense que sigui possible la representació en tercers que no siguin membres hi siguin aliens al del Consell.
8.4 Els acords del Consell d'Administració es prendran per majoria dels membres presents o representats excepte els establerts a l'article 7 apartats 7.1, e), i), j) i m) en què serà necessària la majoria absoluta.
En cas d'empat, la Presidència tindrà vot de qualitat.
8.5 En tot allò no previst en aquests Estatuts o en les normes internes de funcionament que s'aprovin, es procedirà d'acord amb el que estableix la normativa aplicable als òrgans col·legiats de l'Administració de la Generalitat.
9.1 La Direcció de l'Agència és l'òrgan unipersonal de gestió i executiu de l'Agència i exerceix les funcions que li atribueixen aquests Estatuts, així com qualsevol altra facultat o funció que li hagi estat atorgada o delegada per la Presidència o pel Consell d'Administració.
9.2 El nomenament de la persona titular de la Direcció de l'Agència correspon al Govern de la Generalitat a proposta del conseller o consellera del departament al qual està adscrita l'Agència Catalana de Cooperació al Desenvolupament.
9.3 Sens perjudici de les funcions que li pugui atorgar el Consell d'Administració, són funcions pròpies de la persona titular de la Direcció de l'Agència les següents:
a) Donar suport als òrgans de l'entitat sobre la planificació de la política catalana de cooperació al desenvolupament.
b) Executar els acords del Consell d'Administració.
c) Organitzar i dirigir, gestionar, coordinar i controlar el funcionament de l'Agència i de totes les seves àrees, instal·lacions i dependències.
d) Presentar al Consell d'Administració proposta de l'avantprojecte de pressupost de l'Agència, i dels avantprojectes de programa d'actuació, d'inversions, i de finançament, la d'activitats i de la memòria anual.
e) Exercir la direcció del personal de l'Agència.
Proposar a la Presidència del Consell d'Administració la contractació del personal de l'Agència.
Gestionar, controlar i inspeccionar la comptabilitat i estat financer de l'Agència.
f) Exercir les facultats d'administració de l'Agència.
Actuar com a òrgan de contractació i determinar la composició de la mesa de contractació o Junta de Contractació quan s'escaigui, en contractes administratius i privats fins a 300.000 euros, import que podrà ser modificat per acord el Consell d'Administració, i amb facultat d'atorgar tota classe d'actes, contractes i documents dins l'àmbit de les seves funcions.
Representar jurídicament l'Agència, ja sigui judicialment com extrajudicialment en àmbit de la seva activitat en els negocis.
g) Efectuar els actes que siguin necessaris per a la realització de les funcions de l'Agència.
h) Adoptar mesures d'urgència donant-ne compte a la Presidència o informar al Consell d'Administració, en casos d'emergència o quan no es pugui reunir al Consell.
Atorgar apoderaments d'entre les facultats que li corresponen, excepte les que ostenta com a òrgan de contractació en contractacions administratives, i donar-ne compte al president/a.
Qualsevol altra que li pugui delegar la Presidència del Consell d'Administració de l'Agència.
10.1 El personal de l'Agència Catalana de Cooperació al Desenvolupament estarà format per personal contractat en règim de dret laboral.
Tanmateix, el personal funcionari que presti serveis a la Secretaria de Relacions Exteriors i s'integri a l'Agència pot optar per fer-ho en les formes que estableix la disposició addicional cinquena de la Llei 31/2002, de 30 de desembre.
10.2 La selecció del personal de l'Agència es realitza d'acord amb els principis de mèrit, capacitat i publicitat i s'ha d'acreditar el coneixement de la llengua catalana, tant en l'expressió oral com en l'escrita.
Els contractes que subscriu l'entitat s'han d'ajustar al que estableix la normativa reguladora dels contractes de les administracions públiques, amb les particularitats derivades de l'organització i el funcionament de l'Agència Catalana de Cooperació al Desenvolupament.
12.1 Els actes dictats pels òrgans de l'Agència en l'exercici de les seves potestats administratives tenen la consideració d'actes administratius.
12.2 El règim de recursos i reclamacions es regeix pel que disposa l'article 57 de la Llei de creació de l'Agència.